Liliana Erasmus

**Liliana Lorraine (Lily) Erasmus** (☆ 3 di juni 1974 na Aruba) ta un poeta, escritor di buki pa mucha y hoben, promotor di lesamento, ilustrado y columnista Arubiano. E ta skirbi principalmente den su idioma nativo Papiamento, pero tambe den Hulandes y Ingles.

## Bida y carera
Liliana Erasmus a nace na Aruba dia 3 di juni 1974. Desde edad hoben, skirbimento tabata un parti esencial di su bida. El a skirbi su prome articulo pa e corant di skol ora e tabatin seis aña, y a gana su prome premio "Carta di Luna" di e revista pa mucha *Matinette* ora e tabatin nuebe aña. Como adolescente, el a ricibi centenares di carta despues di un anuncio den un revista hubenil na Spaño. 

Despues di HAVO, el a sigui estudio den marketing na Haarlem Business School na Hulanda. Durante su formacion el a tuma diferente curso y entrenamento, manera *Creatief schrijven* y *Creatief dichten* na Leidse Onderwijsinstellingen (LOI), y *Prentenboeken schrijven* na Script+ Amsterdam. Entre 2005 y 2007 el a continuo su estudio na Institute of Children’s Literature na Connecticut, Merca. 

Desde 2004 e ta traha fulltime como autor y ilustrado. Su produccion literario ta inclui poema, storia, buki di prenchi, programa radial di mucha, obra teatral cortico y cantica pa mucha.

### Actividad profesional
Erasmus su prome buki, *Rima Rond di Aruba*, a wordo publica na 2003 cu ilustracion propio. Na 2004, e tabata cofundado di Fundacion Papiamente, un fundacion cu tin como meta stimula placer di lesa ("buki bum") y promove uzo di Papiamento na Aruba.

Na 2007 el a haci su debut internacional na Hulanda y Belgica cu Uitgeverij Zwijsen. Desde 2010 e tambe a desaroya aplicacionnan digital pa iPad, entre otro e app interactivo di *Hopus* publica na Hulandes, Ingles y Frances, y a publica columnanan pa un publico lector di habla Ingles.

Erasmus ta considera un di e escritornan mas activo den literatura infantil na Aruba. Na 2025, pa di cuater biaha, el a produci e regalo di Festival di Buki pa Mucha na Aruba, e buki bilingual *Zap! Zap! Zzziennnng! E aventuranan di Chispito / De avonturen van Chispito*. Te cu februari 2026 *Aza y e portanan magico*, produci den marco di e Festival di Buki pa Mucha 2024, tabata e buki di mucha mas popular y mas fia na Biblioteca Nacional Aruba. 

Tur e cuater buki di regalo pa e festival a wordo ilustra door di e ilustrado Hulandes, Danielle Schothorst. Na 2018, Erasmus a contribui cu su storia *Zia y e Mamundengue*, hunto cu 14 otro autor y ilustrado Vanessa Paulina, na e buki bilingual *Amigonan tur caminda / Overal vrienden*, cu tabata regalo oficial di Festival di Buki pa Mucha di Aruba 2018.

Su trabou a contribui significativamente na fortalecemento di e idioma Papiamento y promocion di cultura Arubiano entre generacionnan nobo.

Na 2011 el a wordo nomina pa Premio Juan Chabaya Lampe, un premio cultural pa artista Arubiano.

### Bida personal
Liliana Erasmus ta casa cu Albert Braamskamp. Hunto nan tin un yiu muhe y un yiu homber.

## Obra
### Buki na Papiamento
* *Rima Rond di Aruba* (2003, coleccion di poesia I, Editorial Charuba)
* *Mi Prome Buki di ABC* (2004, Fundacion Papiamente; di dos edicion 2009)
* *Mas Rima Rond di Aruba* (2005, coleccion di poesia II, Fundacion Papiamente)
* *Hopus* (Fundacion Papiamente, regalo di Festival di Buki di Mucha Aruba 2005) 
* *Sigui Rima Rond di Aruba* (2010, Fundacion Papiamente)
* *Rima Rond di Aruba – Su Status Aparte* (2011, Fundacion Papiamente & Ministerio di Cultura)
* *Kiko Kiwi kier awor?* (2017)

### Buki na Hulandes
* *Hopus* (2006, Uitgeverij Zwijsen)
* *Het was Big!* (2007, Uitgeverij Zwijsen; di tres edicion 2008)
* *Mijn Feest!* (2008, Uitgeverij Zwijsen)
* *Dier in Nood* (2008, Uitgeverij Zwijsen)
* *De Knijpkat* (2012, Delubas)
* *Overal Opa’s en oma’s; twintig gedichten en verhalen* (2016, cu Jeroen Hoogerwerf)
* *Overal monsters en spoken* (2017, cu Jeroen Hoogerwerf)
* *De Murf* (2024, Uitgeverij Zwijsen)

### Buki bilingual
* *Nano e Enano / Nano de Dwerg* (Fundacion Papiamente, buki audio, regalo di Festival di Buki di Mucha Aruba 2007)
* *Aza y e portanan magico / Aza en de Magische Deuren* (Levendig Uitgever, regalo di Festival di Buki di Mucha Aruba 2024) 
* *Zap! Zap! Zzziennnng! E aventuranan di Chispito / De avonturen van Chispito* (regalo di Festival di Buki di Mucha Aruba 2025)

## Mira tambe
* Literatura hubenil di Caribe Hulandes